
I PRIEDAS

PREPARATO CHARAKTERISTIKŲ SANTRAUKA


[image: BT_1000x858px]Vykdoma papildoma šio vaistinio preparato stebėsena. Tai padės greitai nustatyti naują saugumo informaciją. Sveikatos priežiūros specialistai turi pranešti apie bet kokias įtariamas nepageidaujamas reakcijas. Apie tai, kaip pranešti apie nepageidaujamas reakcijas, žr. 4.8 skyriuje.


1. VAISTINIO PREPARATO PAVADINIMAS

Zefylti 30 MV/0,5 ml injekcinis ar infuzinis tirpalas užpildytame švirkšte
Zefylti 48 MV/0,5 ml injekcinis ar infuzinis tirpalas užpildytame švirkšte


2. KOKYBINĖ IR KIEKYBINĖ SUDĖTIS

Zefylti 30 MV/0,5 ml injekcinis ar infuzinis tirpalas užpildytame švirkšte

Kiekviename injekcinio ar infuzinio tirpalo mililitre yra 60 milijonų vienetų [MV] (atitinka 600 mikrogramų (µg)) filgrastimo*.

Kiekviename užpildytame švirkšte 0,5 ml injekcinio ar infuzinio tirpalo yra 30 MV (atitinka 300 mikrogramų (µg)) filgrastimo (0,6 mg/ml).

Zefylti 48 MV/0,5 ml injekcinis ar infuzinis tirpalas užpildytame švirkšte
Kiekviename injekcinio ar infuzinio tirpalo mililitre yra 96 milijonų vienetų [MV] (atitinka 960 mikrogramų (µg)) filgrastimo*.

Kiekviename užpildytame švirkšte 0,5 ml injekcinio ar infuzinio tirpalo yra 48 MV (atitinka 480 mikrogramų (µg) filgrastimo (0,96 mg/ml).

*Filgrastimas (rekombinantinis metionilintas žmogaus granulocitų kolonijas stimuliuojantis faktorius) rekombinantine DNR technologija gaunamas iš Escherichia coli ląstelių.

Pagalbinė medžiaga, kurios poveikis žinomas

Kiekviename tirpalo ml yra 0,04 mg polisorbato (E433) ir 50 mg sorbitolio (E420).

Visos pagalbinės medžiagos išvardytos 6.1 skyriuje.


3. FARMACINĖ FORMA

Injekcinis ar infuzinis tirpalas 

Skaidrus bespalvis arba šiek tiek gelsvas tirpalas.


4. KLINIKINĖ INFORMACIJA

Terapinės indikacijos

Zefylti skirtas pripažintais citotoksiniais chemoterapiniais vaistiniais preparatais gydomų onkologinių pacientų (išskyrus sergančius lėtine mieloidine leukemija ir mielodisplaziniais sindromais) neutropenijos trukmei ir febrilinės neutropenijos pasireiškimo dažniui sumažinti, taip pat pacientų, kuriems po mieloabliacinio gydymo ir kaulų čiulpų transplantacijos padidėjusi ilgalaikės sunkios neutropenijos rizika, neutropenijos trukmei sumažinti.

Zefylti saugumas ir veiksmingumas yra panašūs ir suaugusiesiems, ir vaikams, kuriems taikoma citotoksinė chemoterapija.

Zefylti skirtas periferinio kraujo kamieninių ląstelių (PKKL) mobilizacijai.

Vaikams ar suaugusiems pacientams, kurie serga sunkia įgimta, cikline arba idiopatine neutropenija, kai absoliutus neutrofilų skaičius (ANS) yra ≤ 0,5 x 109/l, ir buvo sunkių arba pasikartojančių infekcijų, Zefylti rekomenduojama vartoti ilgalaikiam gydymui neutrofilų skaičiui padidinti ir su infekcijomis susijusių reiškinių dažniui ir trukmei sumažinti.

Zefylti skirtas pacientų, kuriems yra progresavusi ŽIV infekcija, persistuojančiai neutropenijai (ANS ≤ 1 x 109/l) gydyti, siekiant sumažinti bakterinių infekcijų riziką, kai kitos priemonės neutropenijai valdyti netinka.

Dozavimas ir vartojimo metodas

Gydymą filgrastimu galima pradėti tik bendradarbiaujant su onkologijos centru, kur personalas turi gydymo patirties su granulocitų kolonijas stimuliuojančiais faktoriais (G-KSF) ir hematologijoje bei turi būtinas diagnostines priemones. Mobilizacijos ir aferezės procedūros turi būti atliekamos bendradarbiaujant su onkologijos-hematologijos centru, kuris turi pakankamai patirties šioje srityje ir kur gali būti tinkamai atliekamas hemopoezinių kamieninių ląstelių stebėjimas.

Standartinė citotoksinė chemoterapija

Dozavimas

Rekomenduojama filgrastimo dozė yra 0,5 MV (5 µg)/kg kūno svorio per parą. Pirmąją filgrastimo dozę vartoti ne anksčiau kaip praėjus 24 valandoms po citotoksinės chemoterapijos. Atsitiktinės atrankos klinikinių tyrimų metu į poodį buvo vartojama 230 μg/m2/per parą dozė (nuo 4 iki 8,4 μg/kg/per parą).

Filgrastimą reikia vartoti kasdien tol, kol praeis neutrofilų skaičiaus nadyras ir jų skaičius vėl taps  normalus. Tikėtina, kad po nustatytos solidinių navikų, limfomų bei limfoidinės leukemijos chemoterapijos, šie kriterijai bus pasiekti per 14 dienų. Po indukcinio ir konsolidacinio ūminės mieloidinės leukemijos gydymo, gydyti šiuo vaistiniu preparatu gali tekti daug ilgiau (iki 38 dienų), priklausomai nuo  vartotos citotoksinės chemoterapijos pobūdžio, dozės ir schemos.

Pacientams, kuriems taikoma citotoksinė chemoterapija, laikinas neutrofilų skaičiaus padidėjimas paprastai stebimas praėjus 1 – 2 dienoms, pradėjus gydymą filgrastimu. Vis dėlto, norint pasiekti ilgalaikį atsaką, gydymo filgrastimu negalima nutraukti, kol nepraeis neutrofilų skaičiaus nadyras  ir neutrofilų skaičius vėl taps normalus. Nerekomenduojama per anksti nutraukti gydymą filgrastimu, nesulaukus tikėtino neutrofilų skaičiaus kritimo.

Vartojimo metodas

Filgrastimo kasdien galima leisti po oda arba praskiestą 5% gliukozės tirpalu kasdien infuzuoti per 30 minučių į veną (žr. 6.6 skyrių). Dažniausiai geriau tinka poodinis vartojimo būdas. Tam tikri vienkartinės dozės tyrimų duomenys rodo, kad į veną suleisto vaistinio preparato poveikis gali būti trumpesnis. Klinikinė šių duomenų reikšmė gydymo kartotinėmis dozėmis metu nėra aiški. Vartojimo būdo parinkimas turi priklausyti nuo individualių klinikinių aplinkybių.

Pacientai, kuriems taikoma mieloabliacinė terapija prieš kaulų čiulpų transplantaciją

Dozavimas

Rekomenduojama pradinė filgrastimo dozė yra 1 MV (10 µg)/kg kūno masės per parą. Pirmąją Zefylti dozę vartoti ne anksčiau kaip praėjus 24 valandoms po citotoksinės chemoterapijos ir ne anksčiau kaip praėjus 24 valandoms po kaulų čiulpų infuzijos.

Kai tik neutrofilų skaičius pakyla virš žemiausio lygio, Zefylti paros dozė nustatoma atsižvelgiant  į neutrofilų atsaką:

1 lentelė: filgrastimo paros dozė atsižvelgiant į neutrofilų atsaką
	Neutrofilų skaičius
	Zefylti dozės parinkimas

	> 1 x 109/l tris dienas iš eilės
	Sumažinti iki 0,5 MV (5 µg)/kg per parą

	Po to, jei ANS išlieka > 1 x 109/l dar tris dienas iš
eilės
	Filgrastimo nebeskirti

	Jei gydymo laikotarpiu ANS sumažėja iki < 1 x 109/l, Zefylti dozė vėl didinama taip, kaip nurodyta  anksčiau.

	ANS = absoliutus neutrofilų skaičius



Vartojimo metodas

Filgrastimo galima skirti 30 minučių arba 24 valandų trukmės infuzijos į veną arba nuolatinės 24 valandų infuzijos po oda būdu. Prieš infuziją Zefylti reikia praskiesti 20 ml 5% gliukozės tirpalu (žr. 6.6 skyrių).

PKKL mobilizacija pacientams, kuriems taikoma mielosupresinė arba mieloabliacinė terapija ir toliau bus atliekama autologinė PKKL transplantacija

Dozavimas

Rekomenduojama filgrastimo dozė PKKL mobilizacijai, kai jis vartojamas vienas, yra 1 MV (10 µg)/kg per parą, vartojama 5-7 dienas iš eilės. Leukaferezės atlikimo laikas:dažnai pakanka vienos ar dviejų leukaferezių 5-ąją ar 6-ąją dieną. Esant kitokioms sąlygoms, gali prireikti  papildomos leukaferezės. Filgrastimo dozavimo nereikia keisti iki paskutinės leukaferezės.

Rekomenduojama filgrastimo dozė PKKL mobilizacijai po mielosupresinės chemoterapijos yra 0,5 MV (5 µg)/kg per parą nuo pirmosios dienos po chemoterapijos pabaigos iki tol, kol praeis tikėtinas neutrofilų nadyras ir jų skaičius taps normalus. Leukaferezė turi būti atliekama tuo laikotarpiu, kai ANS didėja nuo < 0,5 x 109/l iki > 5 x 109/l. Pacientams, kuriems nebuvo taikyta ekstensyvi chemoterapija, dažniausiai pakanka vienos leukaferezės. Kitomis aplinkybėmis rekomenduojama atlikti papildomas leukaferezes.

Vartojimo metodas

Filgrastimo vartojimas PKKL mobilizacijai, kai jo vartojama vieno

Filgrastimo galima skirti 24 valandų nuolatinės infuzijos po oda arba injekcijos po oda būdu. Prieš infuziją filgrastimą reikia praskiesti 20 ml 5% gliukozės tirpalu (žr. 6.6 skyrių).

Filgrastimo vartojimas PKKL mobilizacijai po mielosupresinės chemoterapijos

Filgrastimo reikia leisti po oda injekcijos būdu.

Normalių donorų PKKL mobilizacija prieš alogeninę PKKL transplantaciją

Dozavimas

Normalių donorų PKKL mobilizacijai filgrastimo skiriama po 1 MV (10 µg)/kg per parą 4-5 dienas iš eilės. Leukaferezę reikia pradėti 5-ąją dieną ir, jei reikia, tęsti iki 6-osios dienos siekiant surinkti   4 x 106 CD34+ ląstelių/kg recipiento kūno svorio.

Vartojimo metodas

Filgrastimo reikia leisti po oda injekcijos būdu. 

Pacientai, kuriems yra sunki lėtinė neutropenija (SLN)

Dozavimas

Įgimta neutropenija. Rekomenduojama pradinė dozė yra 1,2 MV (12 µg) /kg per parą vieną kartą ar padalijus per kelis kartus.

Idiopatinė ir ciklinė neutropenija. Rekomenduojama pradinė dozė yra 0,5 MV (5 µg) /kg per parą vieną kartą ar padalijus per kelis kartus.

Dozės parinkimas. Filgrastimo kasdien leidžiama po oda tol, kol neutrofilų skaičius taps ir išliks didesnis kaip 1,5 x 109/l. Pasiekus efektą, reikia nustatyti mažiausią veiksmingą dozę, palaikančią šį kiekį.  Ilgalaikis  kasdienis gydymas reikalingas siekiant palaikyti tinkamą neutrofilų skaičių. Po  vienos-dviejų gydymo savaičių pradinę dozę galima dvigubai padidinti arba sumažinti, atsižvelgiant į paciento organizmo atsaką. Toliau dozė turi būti individualiai koreguojama kas 1-2 savaites,  kad vidutinis neutrofilų skaičius išliktų tarp 1,5 x 109/l ir 10 x 109/l. Greičiau dozę galima didinti pacientams, sergantiems sunkiomis infekcinėmis ligomis. Klinikinių tyrimų metu 97% pacientų, kuriems pasireiškė organizmo atsakas, visiškas atsakas gautas vartojant  ≤ 24 µg/kg paros dozę. Nenustatyta,  ar saugu ilgai vartoti  didesnę kaip 24 µg/kg per parą filgrastimo dozę pacientams, kuriems yra SLN.  

Vartojimo metodas

Įgimta, idiopatinė arba ciklinė neutropenija: filgrastimo reikia leisti po oda injekcijos būdu. 

ŽIV infekuoti pacientai

Dozavimas

Normalaus neutrofilų skaičiaus atstatymas

Rekomenduojama pradinė filgrastimo dozė yra 0,1 MV (1 µg)/kg per parą ir didinant dozę daugiausia iki didžiausios dozės 0,4 MV (4 µg)/kg per parą, kol pasiekiamas normalus absoliutus neutrofilų skaičius (ANS > 2 x 109/l) ir jis išlieka. Klinikinių tyrimų metu nustatyta, kad šios dozės daugiau kaip 90% pacientų darė poveikį, o laikotarpio, per kurį neutrofilų skaičius pasidarė normalus, mediana buvo 2 dienos.

Nedideliam pacientų skaičiui (< 10%) reikėjo iki 1 MV (10 µg)/kg per parą dozių, kad atsistatytų  normalus neutrofilų skaičius.

Normalaus neutrofilų skaičiaus palaikymas

Kai neutropenija baigiasi, reikia nustatyti mažiausią veiksmingą vaistinio preparato dozę normaliam neutrofilų skaičiui palaikyti. Rekomenduojama pradėti nuo 30 MV (300 µg) per parą. Gali toliau tekti koreguoti vaistinio preparato dozę, atsižvelgiant į paciento ANS, kad išliktų > 2 x 109L neutrofilų skaičius. Klinikinių tyrimų metu nustatyta, kad leidžiant po 30 MV (300 µg) per parą gali prireikti nuo 1 iki 7 injekcijų dienų per savaitę, norint ANS palaikyti > 2 x 109/l. Dozės vartojimo dažnio mediana buvo 3 dienos per savaitę. Gali tekti ilgai skirti vaistinį preparatą, kad ANS liktų > 2 x 109/l.

Vartojimo metodas

Neutropenijai šalinti arba normaliam neutrofilų skaičiui palaikyti: filgrastimo reikia leisti po oda injekcijos būdu.

Senyvi  pacientai

Klinikiniuose filgrastimo tyrimuose dalyvavo nedaug senyvų pacientų, tačiau specialių šios grupės pacientų tyrimų neatlikta, todėl specifinių dozavimo rekomendacijų negalima pateikti.

Sutrikusi inkstų funkcija

Pacientų, kuriems buvo sunkus inkstų ar kepenų funkcijos sutrikimas, filgrastimo tyrimai parodė, kad jo farmakokinetikos ir farmakodinamikos pobūdis yra panašus kaip ir pacientų, kurių inkstų ar kepenų funkcija normali. Tokiais atvejais dozės keisti nereikia.

Vaikai, sergantys SLN ir vėžiu

SLN tyrimo programoje dalyvavo pacientai, iš kurių 65% buvo jaunesni nei 18 metų. Gydymo veiksmingumas šios grupės pacientams, kurių dauguma sirgo įgimta neutropenija, buvo neabejotinas. Taip pat nenustatyta vaistinio preparato saugumo skirtumų vaikams, gydytiems dėl SLN.

Vaikų klinikinių tyrimų duomenys rodo, kad filgrastimo saugumas ir veiksmingumas yra panašūs tiek vaikams, tiek ir suaugusiesiems, kuriems taikoma citotoksinė chemoterapija.

Vaikams rekomenduojama dozuoti taip, kaip ir suaugusiems žmonėms, kuriems taikoma mielosupresinė citotoksinė chemoterapija.

Kontraindikacijos

Padidėjęs jautrumas veikliąjai arba bet kuriai 6.1 skyriuje nurodytai pagalbinei medžiagai.

Specialūs įspėjimai ir atsargumo priemonės 

Atsekamumas

Siekiant pagerinti biologinių vaistinių preparatų atsekamumą, reikia aiškiai užrašyti paskirto vaistinio preparato pavadinimą ir serijos numerį.

Specialūs įspėjimai ir atsargumo priemonės pagal indikacijas 

Padidėjęs jautrumas

Gauta pranešimų apie padidėjusio jautrumo, įskaitant anafilaksines reakcijas, atvejus filgrastimu gydytiems pacientams pradinio ar vėlesnio gydymo metu. Pacientų, kuriems pasireiškia kliniškai reikšmingas padidėjęs jautrumas, gydymą filgrastimu būtina nutraukti visam laikui. Pacientams, kuriems buvo pasireiškęs padidėjęs jautrumas filgrastimui ar pegfilgrastimui, skirti gydymo filgrastimu negalima.

Plaučių nepageidaujamos reakcijos 

Gauta pranešimų apie plaučių nepageidaujamas reakcijas, ypač intersticinę plaučių ligą, po G-KSF pavartojimo. Pacientams, kuriems neseniai buvo infiltratų plaučiuose ar kurie neseniai sirgo pneumonija, gali būti didesnė nepageidaujamų reakcijų rizika. Plaučių sutrikimo požymiai, pvz., kosulys, karščiavimas ir dusulys, kartu su radiologiškai stebimais plaučių infiltracijos požymiais  bei pablogėjusia kvėpavimo funkcija gali būti preliminarūs ūminio respiracinio sindromo (angl. acute respiratory distress syndrome, ARDS) požymiai. Tokiu atveju būtina nutraukti filgrastimo vartojimą ir skirti reikiamą gydymą.

Glomerulonefritas

Gauta pranešimų apie glomerulonefrito atvejus filgrastimo ir pegfilgrastimo vartojantiems pacientams. Apskritai glomerulonefrito reiškiniai išnyko sumažinus dozę arba nutraukus filgrastimo ir pegfilgrastimo vartojimą. Rekomenduojama stebėti šlapimo tyrimus.

Kapiliarų pralaidumo sindromas

Kapiliarų pralaidumo sindromas, kuris, jei gydymas skiriamas pavėluotai, gali būti mirtinas, buvo aprašytas po granulocitų kolonijas stimuliuojančio faktoriaus suleidimo ir buvo apibūdinamas pasireiškiančia hipotenzija, hipoalbuminemija, edema ir hemokoncentracija. Pacientai, kuriems atsiranda kapiliarų pralaidumo sindromo simptomų,  turi būti atidžiai stebimi ir gauti standartinį simptominį gydymą, kurio metu gali būti reikalinga intensyvi slauga (žr. 4.8 skyrių).

Splenomegalija ir blužnies plyšimas

Gauta pranešimų apie splenomegalijos, paprastai besimptomės, atvejus bei blužnies plyšimo atvejus pacientams ar sveikiems donorams po filgrastimo vartojimo. Kai kurie blužnies plyšimo atvejai buvo mirtini. Dėl šios priežasties būtina atidžiai stebėti blužnies dydį (pvz., atliekant klinikinį ištyrimą ar ultragarsinį tyrimą). Donorams ir (arba) pacientams blužnies plyšimo diagnozę reikia įtarti, jei pasireiškia skausmas kairiojoje viršutinėje pilvo dalyje ar ties mentės viršūne. Nustatyta, kad filgrastimo dozės sumažinimas sulėtino ar sustabdė blužnies didėjimą pacientams, kuriems yra sunki lėtinė neutropenija, o 3% pacientų prireikė splenektomijos.

Piktybinių ląstelių augimas

In vitro granulocitų kolonijas stimuliuojantis faktorius gali skatinti mieloidinių ląstelių augimą, panašus poveikis galimas ir kai kurioms nemieloidinėms ląstelėms in vitro.

Mielodisplazijos sindromas arba lėtinė mieloidinė leukemija

Gydymo filgrastimu saugumas ir veiksmingumas pacientams, sergantiems mielodisplazijos sindromu arba lėtine mieloidine leukemija, neištirti. Todėl šiomis ligomis sergančių pacientų gydymui filgrastimas neskirtas. Būtinas ypatingas atidumas, kad lėtinės mieloidinės leukemijos blastinę transformaciją būtų galima atskirti nuo ūminės mieloidinės leukemijos.

Ūminė mieloidinė leukemija (ŪML)

Saugumo ir veiksmingumo duomenys pacientams, sergantiems antrine ŪML, yra nepakankami, todėl jiems filgrastimo reikia skirti atsargiai. Filgrastimo saugumas ir veiksmingumas gydant naujai nustatyta ŪML sergančius < 55 metų pacientus su gerais citogenetikos rodmenimis (t(8;21), t(15;17) ir inv(16)) neištirti.

Trombocitopenija

Gauta pranešimų apie trombocitopenijos atvejus pacientams, vartojusiems filgrastimo. Reikia atidžiai stebėti trombocitų skaičių, ypač pirmąsias gydymo filgrastimu savaites. Jeigu pacientams, kuriems yra sunki lėtinė neutropenija, pasireiškia trombocitopenija (trombocitų kiekis tampa mažesnis negu 100 x 109/l), reikia apsvarstyti, ar reikia laikinai nutraukti gydymą filgrastimu, ar sumažinti jo dozę.

Leukocitozė

Mažiau negu 5% vėžiu sergančių pacientų, gydomų didesne negu 0,3 MV/kg kūno svorio (3 μg/kg per parą) filgrastimo paros doze, leukocitų skaičius buvo 100 x 109/l arba didesnis. Nepageidaujamo poveikio, tiesiogiai priklausomo nuo šio laipsnio leukocitozės, nepastebėta. Vis dėlto, atsižvelgiant į galimą riziką, susijusią su sunkia leukocitoze, gydant filgrastimu reikia reguliariai tikrinti baltųjų kraujo ląstelių skaičių. Jei jis po tikėtino didžiausio sumažėjimo viršija 50 x 109/l, gydymą filgrastimu  reikia nedelsiant nutraukti. Kai filgrastimo skiriama PKKL mobilizacijai, reikia nutraukti jo vartojimą arba sumažinti dozę tuo atveju, jei leukocitų skaičius padidėja iki > 70 x 109/l.

Imunogeniškumas

Kaip ir vartojant visų gydomųjų baltymų, gali pasireikšti imunogeniškumas. Antikūnų prieš filgrastimą atsiradimo dažnis paprastai yra mažas. Surišančių antikūnų atsiranda, kaip ir tikėtina visoms biologinėms medžiagoms, tačiau kol kas jie nėra susiję su neutralizuojančiu aktyvumu.

Aortitas

Pranešta apie aortito atvejus  sveikiems tiriamiesiems ir pacientams, sergantiems vėžiu, pavartojus G-KSF. Pasireiškė tokie simptomai kaip karščiavimas, pilvo skausmas, negalavimas,  nugaros skausmas ir padidėję uždegimo žymenų rodikliai (pvz., C reaktyvaus baltymo koncentracija ir baltųjų  kraujo ląstelių skaičius). Daugeliu atvejų aortitas diagnozuotas atlikus kompiuterinės tomografijos tyrimą ir paprastai praeidavo nustojus vartoti G-KSF. Taip pat žr. 4.8 skyrių.

Specialūs įspėjimai ir atsargumo priemonės, susiję su gretutinėmis ligomis

Specialios atsargumo priemonės pjautuvo pavidalo ląstelių anemijos geno nešiotojams ir sergant pjautuvo pavidalo ląstelių anemija

Pjautuvo pavidalo ląstelių anemija sergantiems pacientams bei šios ligos geno nešiotojams filgrastimo vartojimas  provokavo pjautuvo pavidalo ląstelių krizes, kurios kartais buvo mirtinos. Gydytojai turi atsargiai skirti filgrastimo pjautuvo pavidalo ląstelių anemijos geno nešiotojams ar pjautuvo pavidalo ląstelių anemija sergantiems pacientams.

Osteoporozė

Pacientams, sergantiems osteoporozę sukeliančiomis kaulų ligomis ir be pertraukos ilgiau kaip 6 mėnesius gydomiems filgrastimu, gali prireikti stebėti kaulų tankį. 

Specialios atsargumo priemonės vėžiu sergantiems pacientams

Filgrastimo negalima vartoti siekiant padidinti citotoksinių chemoterapinių vaistinių preparatų dozes daugiau, negu nurodyta nustatytose dozavimo schemose.

Rizika, susijusi su chemoterapinių vaistinių preparatų dozės didinimu

Gydyti didelėmis chemoterapinių vaistinių preparatų dozėmis reikia ypač atsargiai, kadangi neįrodyta, kad tokios dozės pagerintų naviko gydymo rezultatus, o didesnės chemoterapinių vaistinių preparatų dozės gali sustiprinti toksinį poveikį, įskaitant poveikį širdžiai, plaučiams, nervų sistemai ir odai (reikia vadovautis konkrečių chemoterapinių vaistinių preparatų vartojimo informacija).

Chemoterapijos poveikis eritrocitams ir trombocitams

Gydymas vien filgrastimu neapsaugo nuo mielosupresinės chemoterapijos sukeliamos trombocitopenijos ir anemijos. Dėl galimo gydymo didesnėmis chemoterapinių vaistinių preparatų dozėmis (pvz., pilnomis skirtos gydymo schemos dozėmis) pacientui gali kilti didesnė trombocitopenijos ir anemijos rizika. Rekomenduojama reguliariai tikrinti trombocitų skaičių ir hematokrito rodmenis. Ypač atsargiai reikia taikyti monoterapiją ar kompleksinį gydymą chemoterapiniais vaistiniais preparatais, sukeliančiais sunkią trombocitopeniją.

Įrodyta, kad filgrastimu mobilizuotų PKKL vartojimas sumažina trombocitopenijos po  mielosupresinės ar mieloabliacinės chemoterapijos sunkumą ir trukmę.

Mielodisplazinis sindromas ir ūminė mieloidinė leukemija krūties ir plaučių vėžiu sergantiems pacientams

Poregistracinio stebėjimo tyrimo metu mielodisplazinis sindromas (MDS) ir ūminė mieloidinė leukemija (ŪML) susieti su pegfilgrastimo (kito G-KSF vaistinio preparato) vartojimu, jo skiriant  kartu su chemoterapija ir (arba) radioterapija pacientams, sergantiems krūties ir plaučių vėžiu.
Panašios filgrastimo ir MDS / ŪML sąsajos nestebėta. Nepaisant to, krūties vėžiu ir plaučių vėžiu sergančius pacientus reikia stebėti, ar nepasireiškia MDS / ŪML simptomų.

Kitos specialios atsargumo priemonės

Pacientams, kuriems labai sumažėję mieloidinių kamieninių ląstelių, filgrastimo poveikis netirtas. Filgrastimas pirmiausia veikia neutrofilų eilės kamienines ląsteles ir skatina neutrofilų skaičiaus didėjimą. Todėl pacientams, kuriems kamieninių ląstelių sumažėję (pvz., taikant ekstensyvų spindulinį      arba chemoterapinį gydymą bei tada, kai navikas infiltruoja kaulų čiulpus), neutrofilų atsakas gali būti  mažesnis.

Pacientams, kuriems transplantacija buvo atlikta po gydymo didele chemoterapinių vaistinių preparatų doze,   retkarčiais pasitaikė kraujagyslių sutrikimų, įskaitant venų okliuzinę ligą ir skysčio tūrio pokyčius.

Buvo pranešimų apie transplantato prieš šeimininką ligos (TpŠL) ir mirties atvejus pacientams, kurie G-KSF buvo gydomi po alogeninių kaulų čiulpų transplantacijos (žr. 4.8 ir 5.1 skyrius).

Kaulų čiulpų hemopoezinio aktyvumo padidėjimas, kaip atsakas į gydymą augimo faktoriumi, buvo susijęs su laikinu patologiniu kaulų vaizdinių tyrimų rezultatu. Tai reikia turėti omenyje vertinant kaulų tyrimų vaizdus.

Specialios atsargumo priemonės pacientams, kuriems atliekamas PKKL mobilizavimas

Mobilizavimas

Tos pačios populiacijos pacientų perspektyvinių atsitiktinių imčių tyrimų, kurių metu būtų lyginami du rekomenduojami mobilizavimo metodai (gydymas vien filgrastimu arba jo deriniu su mielosupresine chemoterapija), neatlikta. Skirtumo tarp atskirų pacientų ir tarp laboratorinių CD34 + ląstelių tyrimų duomenų laipsnis rodo, kad skirtingų tyrimų rezultatus tiesiogiai palyginti yra sunku. Todėl sunku rekomenduoti optimalų metodą. Mobilizavimo metodą reikia parinkti atsižvelgiant į bendrus individualaus paciento gydymo tikslus.

Ankstesnė citotoksinių vaistinių preparatų ekspozicija

Pacientams, kuriems prieš tai buvo taikytas labai ekstensyvus mielosupresinis gydymas, PKKL mobilizavimas gali būti nepakankamas, kad būtų surinktas mažiausias rekomenduojamas jų kiekis  (≥ 2 x 106 CD34+ ląstelių/kg) arba kad pagreitėtų trombocitų atsigavimas iki tokio pat lygio.

Kai kuriems citotoksiniams vaistiniams preparatams būdingas ypatingas toksinis poveikis kamieninėms hemopoezės ląstelėms, todėl jie gali nepalankiai veikti kamieninių ląstelių mobilizavimą. Vaistiniai preparatai, tokie kaip melfalanas, karmustinas (BCNU) ar karboplatina, ilgai vartojami prieš kamieninių kraujo ląstelių mobilizavimą, gali sumažinti surenkamų kamieninių ląstelių kiekį. Tačiau nustatyta, kad melfalano, karboplatinos arba BCNU derinys su filgrastimu yra veiksmingas kamieninių ląstelių mobilizavimui. Numatant atlikti PKKL transplantataciją, patariama kamieninių ląstelių mobilizavimo procedūrą planuoti gydymo kurso pradžioje. Ypatingą dėmesį reikia skirti tokių pacientų kamieninių ląstelių skaičiui prieš pradedant gydyti didelėmis chemoterapinių vaistinių preparatų dozėmis. Jei pagal pirmiau nurodytus kriterijus mobilizuotų ląstelių skaičius yra nepakankamas, svarstytini alternatyvūs gydymo būdai, kuriems nebūtinos kamieninės ląstelės.

Surinktų kamieninių ląstelių kiekio įvertinimas

Vertinant iš filgrastimu gydytų pacientų surinktų kamieninių ląstelių skaičių, ypatingą dėmesį reikia skirti skaičiavimo metodui. CD34+  ląstelių skaičiaus nustatymo srovine citometrija rezultatai labai priklauso nuo naudotos metodikos tikslumo, todėl rekomenduojamą skaičių, paremtą kitų laboratorijų  tyrimais, reikia interpretuoti atsargiai.

Ryšio tarp reinfuzuotų CD34+ ląstelių skaičiaus ir trombocitų atsigavimo greičio po didelių dozių chemoterapijos statistinė analizė rodo sudėtingą, bet nuolatinį ryšį.

Rekomenduojamas mažiausias CD34+ ląstelių kiekis ≥ 2 x 106 ląstelių/kg paremtas paskelbta klinikine patirtimi, lemiančia pakankamą kraujo sudėties atsigavimą. Atrodo, kad kiekis, kuris yra didesnis už minėtą mažiausią, koreliuoja su greitesniu atsigavimu, kuris yra mažesnis už minėtą mažiausią – su lėtesniu.

Specialios atsargumo priemonės sveikiems donorams, kuriems atliekamas PKKL mobilizavimas

Sveikiems donorams PKKL mobilizavimas tiesioginės klinikinės naudos neduoda, todėl svarstytinas tik prieš planuojamą alogeninių kamieninių ląstelių transplantataciją.

PKKL mobilizavimą galima atlikti tik donorams, kurie atitinka įprastiniu klinikinius ir laboratorinius tinkamumo kamieninių ląstelių donorystei kriterijus, atkreipiant ypatingą dėmesį į kraujo rodiklius ir infekcines ligas.

Filgrastimo saugumas ir veiksmingumas < 16 metų ar > 60 metų sveikiems donorams neištirti.

Po gydymo filgrastimu ir leukaferezės 35% tiriamųjų stebėta laikina trombocitopenija (trombocitų < 100 x 109Ll). Iš jų dviems asmenims trombocitų skaičius buvo < 50 x 109/l ir tokio sumažėjimo priežastis buvo  priskirta leukaferezės procedūrai.

Jeigu reikia daugiau nei vienos leukaferezės, ypatingą dėmesį reikia skirti donorams, kurių trombocitų skaičius prieš leukaferezę < 100 x 109/l. Paprastai leukaferezės negalima atlikti, jeigu trombocitų skaičius yra < 75 x 109/l.

Leukaferezės negalima atlikti donorams, gydomiems antikoaguliantais arba turintiems hemostazės sutrikimų.

Donorus, kurie G- KSF gydomi dėl PKKL mobilizavimo, reikia stebėti tol, kol sunormalėja kraujo rodikliai.

Specialiosios atsargumo priemonės filgrastimu mobilizuotų alogeninių PKKL recipientams

Turimi duomenys rodo, kad persodintų alogeninių kamieninių PKKL ir recipiento imunologinė sąveika gali būti susijusi su ūminės ir lėtinės TpŠL rizikos padidėjimu, palyginti su kaulų čiulpų persodinimu.

Specialios atsargumo priemonės pacientams, sergantiems SLN

Filgrastimo negalima skirti pacientams, sergantiems sunkia įgimta neutropenija, kuriems vystosi leukemija arba yra leukemijos vystymosi požymių.

Kraujo ląstelių skaičius

Galimi ir kitokių kraujo ląstelių skaičiaus pokyčiai, įskaitant anemiją ir trumpalaikį mieloidinių kamieninių ląstelių skaičiaus padidėjimą, todėl reikia atidžiai stebėti ląstelių skaičių.

Transformacija į leukemiją arba mielodisplazijos sindromą

Specialų dėmesį būtina skirti SLN diagnozei, kad šią ligą būtų galima atskirti nuo kitų hemopoezės sutrikimų, pvz., aplazinės anemijos, mielodisplazijos ir mieloidinės leukemijos. Prieš pradedant gydyti, reikia atlikti bendrą kraujo tyrimą, įskaitant leukogramą bei nustatyti trombocitų skaičių, ir įvertinti kaulų čiulpų morfologiją bei kariotipą.

Klinikinių tyrimų metu filgrastimu gydomiems pacientams, sergantiems SLN, mielodisplazijos sindromas (MDS) ar leukemija pasireiškė retai (maždaug 3%). Tai stebėta tik pacientams, sergantiems įgimta neutropenija. MDS ir leukemija yra įprastos šios ligos komplikacijos ir jų ryšys su gydymu filgrastimu yra abejotinas. Maždaug 12% pacientų, kuriems pradinio citogenetinio tyrimo rezultatai buvo normalūs, vėliau kartotinio įprastinio vertinimo metu buvo nustatyta pokyčių, įskaitant 7-osios chromosomos monosomiją. Dar neaišku, ar ilgalaikis pacientų, sergančių SLN, gydymas gali skatinti  citogenetinių pokyčių, MDS arba leukeminės transformacijos atsiradimą. Tokiems pacientams rekomenduojama reguliariai (maždaug kas 12 mėnesių) atlikti morfologinius ir citogenetinius kaulų čiulpų tyrimus.

Kitos specialios atsargumo priemonės

Reikia atmesti praeinančios neutropenijos priežastis, pvz., virusinę infekciją.

Hematurija buvo dažna, o keliems pacientams pasireiškė proteinurija. Norint šiuos reiškinius nustatyti, būtina reguliariai atlikinėti šlapimo tyrimus.

Saugumas ir veiksmingumas naujagimiams ir pacientams, sergantiems                   autoimunine neutropenija, netirti.

Specialios atsargumo priemonės ŽIV užsikrėtusiems pacientams

Kraujo ląstelių skaičius

Reikia atidžiai matuoti absoliutų neutrofilų skaičių (ANS), ypač pirmosiomis gydymo filgrastimu savaitėmis. Kai kurių pacientų organizmas į gydymą gali reaguoti labai greitai ir jiems neutrofilų skaičius ženkliai gali padidėti jau po pradinės filgrastimo dozės. Pirmąsias 2–3 gydymo filgrastimu paras ANS kiekį rekomenduojama tikrinti kasdien. Po to pirmas dvi gydymo savaites ANS rekomenduojama tikrinti ne rečiau kaip du kartus per                         savaitę, palaikomojo gydymo metu – bent kartą per savaitę arba kas dvi savaites. 30 MV (300 μg) filgrastimo paros doze gydant su pertraukomis, ilgainiui paciento ANS gali labai svyruoti. Norint nustatyti mažiausią ANS arba ANS didžiausio sumažėjimo metu, kraujo mėginius rekomenduojama imti prieš pat kiekvieną numatytą filgrastimo dozės injekciją.

Rizika, susijusi su padidintomis mielosupresinių vaistinių preparatų dozėmis

Gydymas vien filgrastimu neapsaugo nuo mielosupresinių vaistinių preparatų sukeliamos trombocitopenijos ir anemijos. Dėl gydymo didesne šių vaistinių preparatų doze ar didesniu jų kiekiu                       kartu su filgrastimu pacientui gali padidėti trombocitopenijos ir anemijos rizika. Rekomenduojama reguliariai tikrinti kraujo ląstelių skaičių (žr. pirmiau).

Infekcija ir piktybiniai procesai, sukeliantys mielosupresiją

Neutropenija gali pasireikšti dėl kaulų čiulpus infiltruojančios oportunistinės infekcijos, pvz., Mycobacterium avium komplekso, arba piktybinių navikų, pvz., limfomos. Pacientams, kuriems nustatyta kaulų čiulpus infiltruojanti infekcija ar piktybinis procesas, kartu su neutropenijai gydyti vartojamu filgrastimu reikia skirti tinkamą esamos ligos gydymą. Filgrastimo poveikis neutropenijai, atsiradusiai dėl kaulų čiulpus infiltruojančios infekcijos ar piktybinių navikų, neištirtas.

Pagalbinės medžiagos

Sorbitolis (E420)

Zefylti sudėtyje yra sorbitolio (E420). Pacientams, kuriems yra įgimtas fruktozės netoleravimas (ĮFN), šio vaistinio preparato vartoti negalima, nebent tai būtų neabejotinai būtina. 

Kūdikiams ir vaikams (jaunesniems kaip 2 metų) įgimtas fruktozės netoleravimas (ĮFN) dar gali būti nediagnozuotas. Vaistinių preparatų, kurių sudėtyje yra sorbitolio ar fruktozės), vartojimas į veną gali būti grėsmingas gyvybei ir yra draudžiamas šio amžiaus populiacijai, nebent yra viską nusverianti klinikinė būtinybė ir nėra kito pasirinkimo.
Prieš skiriant šio vaistinio preparato, būtina sužinoti išsamią kiekvieno paciento anamnezę dėl ĮFN.

Natris
Šio vaistinio preparato užpildytame švirkšte yra mažiau kaip 1 mmol (23 mg) natrio, t.y. jis beveik neturi reikšmės.

Polisorbatas 80 (E433)

Šio vaistinio preparato kiekviename užpildytame švirkšte yra 0,02 mg polisorbato 80. Polisorbatai gali sukelti alerginių reakcijų. 

Sąveika su kitais vaistiniais preparatais ir kitokia sąveika

Filgrastimo saugumas ir veiksmingumas vartojant tą pačią dieną su mielosupresine citotoksine chemoterapija neištirti. Dėl greitai besidalijančių mieloidinių ląstelių jautrumo mielosupresinei citotoksinei chemoterapijai, filgrastimo nerekomenduojama vartoti 24 valandas prieš chemoterapiją ir 24 valandas po jos. Preliminarūs nedidelio pacientų, gydytų filgrastimu ir 5- fluorouracilu, skaičiaus duomenys rodo, kad gali pasunkėti neutropenijos laipsnis.

Galima sąveika su kitais hemopoeziniais augimo faktoriais ir citokinais, klinikinių tyrimų metu dar netyrinėta.

Litis skatina neutrofilų išsiskyrimą, todėl tikėtina, kad jis gali sustiprinti filgrastimo poveikį. Nors ši sąveika formaliai netirta, nėra duomenų, kad ji būtų žalinga.

Vaisingumas, nėštumo ir žindymo laikotarpis

Nėštumas

Duomenų apie filgrastimo vartojimą nėštumo metu nėra arba jų nepakanka.
Su gyvūnais atlikti tyrimai parodė toksinį poveikį reprodukcijai. Pastebėtas triušių embrionų žuvimo padažnėjimas, kai ekspozicija buvo daug kartų didesnė už klinikinę ir kai pasireiškė toksinis poveikis patelei (žr. 5.3 skyrių). Yra publikuotų pranešimų apie nustatytą filgrastimo prasiskverbimą per nėščių moterų placentą.

Filgrastimo nėštumo laikotarpiu vartoti nerekomenduojama. 

Žindymas

Nežinoma, ar filgrastimo ar jo metabolitų išsiskiria į motinos gydytų moterų pieną. Pavojaus žindomiems naujagimiams ar kūdikiams negalima atmesti. Atsižvelgiant į žindymo naudą kūdikiui ir gydymo naudą motinai, reikia nuspręsti, ar nutraukti žindymą, ar nutraukti arba susilaikyti nuo gydymo filgrastimu.

Vaisingumas

Filgrastimas nedarė toksinio poveikio žiurkių patinų ar patelių reprodukcijai ar vaisingumui (žr. 5.3 skyrių).

Poveikis gebėjimui vairuoti ir valdyti mechanizmus

Filgrastimas gebėjimą vairuoti ir valdyti mechanizmus gali veikti silpnai. Pavartojus filgrastimo gali pasireikšti svaigulys (žr. 4.8 skyrių).

Nepageidaujamas poveikis

Saugumo duomenų santrauka

Sunkiausios nepageidaujamos reakcijos, kurių gali atsirasti gydymo filgrastimo metu, yra anafilaksinė reakcija, sunkūs nepageidaujami plaučių reiškiniai (įskaitant intersticinę pneumoniją ir ARDS), kapiliarų pralaidumo sindromas, sunki splenomegalija / blužnies plyšimas, transformacija į mielodisplazijos sindromą arba leukemiją SLN sergantiems pacientams, TpŠL pacientams po alogeninės kaulų čiulpų transplantacijos ar periferinio kraujo kamieninių ląstelių persodinimo ir pjautuvo pavidalo ląstelių ląstelių krizė pjautuvo pavidalo ląstelių anemija sergantiems pacientams.

Nepageidaujamos reakcijos, apie kurias pranešta dažniausiai, yra karščiavimas, raumenų ir kaulų skausmas (įskaitant kaulų skausmą, nugaros skausmą, artralgiją, mialgiją, galūnių skausmą, raumenų  ir kaulų skausmą, raumenų ir kaulų skausmą krūtinėje ir kaklo skausmą), anemija, vėmimas ir pykinimas. Klinikinių tyrimų su vėžiu sergančiais pacientais metu raumenų ir kaulų skausmas buvo silpnas arba vidutinio stiprumo (10% pacientų) bei stiprus (3%).

Nepageidaujamų reakcijų santrauka lentelėje

Toliau lentelėje pateikti duomenys apie nepageidaujamas reakcijas, apie kurias gauta pranešimų iš  klinikinių tyrimų arba spontaninių pranešimų. Kiekvienoje grupėje nepageidaujamas poveikis  pateiktas mažėjančio sunkumo tvarka.

a. Žr. c poskyrį (Atrinktų nepageidaujamų reakcijų apibūdinimas)
b. Yra pranešimų apie pacientų po alogeninės kaulų čiulpų transplantacijos TpŠL ir mirties atvejus (žr. c poskyrį)
c. Įskaitant kaulų skausmą, nugaros skausmą, artralgiją, mialgiją, galūnių skausmą, skeleto ir      raumenų  skausmą, krūtinės skeleto ir raumenų skausmą, kaklo skausmą
d. Šių sutrikimų poregistraciniu laikotarpiu pastebėta pacientams, kuriems persodinti kaulų čiulpai arba atlikta PKKL mobilizacija
e. Nepageidaujami reiškiniai, dažniau pasireiškę filgrastimą vartojusiems pacientams, palyginti    su     placebo grupe, ir susiję su pagrindine piktybine liga arba citotoksine chemoterapija

Atrinktų nepageidaujamų reakcijų aprašymas

Padidėjęs jautrumas

Klinikinių tyrimų metu ir vaistinį preparatą pateikus į rinką gauta pranešimų apie padidėjusio jautrumo reakcijas, įskaitant anafilaksiją, išbėrimą, dilgėlinę, angioneurozinę edemą, dispnėją ir hipotenziją. Šios reakcijos pasireiškė gydymo pradžioje arba gydymo eigoje. Bendrai jos dažniau pasireiškė suleidus vaistinio preparato į veną. Kai kuriais atvejais simptomai kartojosi pakartotinai pavartojus vaistinio preparato, ir tai rodė priežastinį ryšį. Pacientams, patyrusiems sunkią alerginę reakciją, filgrastimo vartojimą reikia visam laikui nutraukti.

Plaučių nepageidaujami reiškiniai

Klinikinių tyrimų metu ir vaistinį preparatą pateikus į rinką gauta pranešimų apie nepageidaujamus  plaučių reiškinius, įskaitant intersticinę plaučių ligą, plaučių edemą ir plaučių infiltratą, kai kuriais atvejais pasibaigusius kvėpavimo nepakankamumu ar ūminiu respiraciniu sindromu (ARDS),  kuris gali būti mirtinas (žr. 4.4 skyrių).

Splenomegalija ir blužnies plyšimas

Gauta pranešimų apie splenomegalijos ir blužnies plyšimo atvejus po filgrastimo pavartojimo. Kai kurie blužnies plyšimo atvejai baigėsi mirtimi (žr. 4.4 skyrių).

Kapiliarų pralaidumo sindromas

Pastebėta kapiliarų pralaidumo sindromo atsiradimo atvejų pacientams, vartojusiems granulocitų koloniją stimuliuojančio faktoriaus. Tai daugiausiai pasireiškė pacientams, sergantiems progresavusia  piktybine liga, sepsiu, gydomiems sudėtiniais chemoterapiniais vaistiniais preparatais arba kuriems atliekama aferezė (žr. 4.4 skyrių).

Odos vaskulitas

Gauta pranešimų apie odos vaskulitą pacientams, gydytiems filgrastimu. Vaskulito mechanizmas pacientams, gydytiems filgrastimu, nežinomas. Ilgalaikio gydymo atveju odos vaskulitas nustatytas    2% ligonių, sergančių sunkia lėtine neutropenija.

Leukocitozė

41 % sveikų donorų buvo leukocitozė (leukocitų > 50 x 109/l), o 35% donorų po filgrastimo ir leukaferezės buvo laikina trombocitopenija (trombocitų < 100 x 109/l) (žr. 4.4 skyrių).

Sweet sindromas

Gauta pranešimų apie Sweet sindromą (ūminę febrilinę neutrofilinę dermatozę) filgrastimu gydytiems pacientams.

Pseudopodagra (pirofosfatinė chondrokalcinozė)

Buvo pranešta apie pseudopodagros (pirofosfatinės chondrokalcinozės) atvejus vėžiu sergantiems pacientams, kurie buvo gydomi filgrastimu.

TpŠL

Gauta pranešimų apie TpŠL, įskaitant mirties atvejus, pacientams, po alogeninės kaulų čiulpų transplantacijos vartojusiems G-KSF (žr. 4.4 ir 5.1 skyrius).

Vaikų populiacija

Klinikiniai tyrimai, kuriuose dalyvavo pacientai vaikai, parodė, kad filgrastimo saugumas ir veiksmingumas yra panašūs suaugusiesiems ir vaikams, kuriems taikoma citotoksinė chemoterapija, tai rodo, kad nėra su amžiumi susijusių filgrastimo farmakokinetikos skirtumų. Vienintelis nuolat pranešamas  nepageidaujamas reiškinys buvo skeleto ir raumenų skausmas, tai nesiskiria nuo patirties suaugusiųjų populiacijoje.
Nepakanka duomenų, kad būtų galima smulkiau įvertinti filgrastimo vartojimą vaikų populiacijos asmenims.

Kitos ypatingos populiacijos

Senyvi pacientai

Bendrų citotoksinės chemoterapijos saugumo ar veiksmingumo skirtumų tarp vyresnių nei 65 metų ir jaunų suaugusių (> 18 metų) tiriamųjų nenustatyta, klinikinė patirtis nerodo organizmo atsako skirtumų tarp senyvų ir jaunesnių suaugusių pacientų.
Nepakanka duomenų, kad būtų galima įvertinti filgrastimo vartojimą senyviems asmenims kitoms patvirtintoms filgrastimo indikacijoms.

Vaikai, sergantys SLN

Yra pranešimų apie kaulų tankio sumažėjimo ir osteoporozės atvejus sunkia lėtine neutropenija sergantiems vaikams, ilgą   laiką gydomiems filgrastimu.

Pranešimas apie įtariamas nepageidaujamas reakcijas

Svarbu pranešti apie įtariamas nepageidaujamas reakcijas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros specialistai turi pranešti apie bet kokias įtariamas nepageidaujamas reakcijas naudodamiesi V priede nurodyta nacionaline pranešimo sistema.

Perdozavimas

Filgrastimo perdozavimo poveikis neištirtas. Nutraukus gydymą filgrastimu, per vieną – dvi dienas cirkuliuojančių neutrofilų skaičius sumažėja 50%, o per 1-7 dienas vėl tampa normalus.


5. FARMAKOLOGINĖS SAVYBĖS

5.1 Farmakodinaminės savybės

Farmakoterapinė grupė – imunostimuliatoriai, kolonijas stimuliuojantys faktoriai, ATC kodas – L03AA02.

Zefylti yra panašus biologinis vaistinis preparatas. Išsami informacija pateikiama Europos vaistų agentūros tinklalapyje: http://www.ema.europa.eu.

Žmogaus granulocitų kolonijas stimuliuojantis faktorius yra glikoproteinas, reguliuojantis neutrofilų gamybą ir subrendusių neutrofilų išsiskyrimą iš kaulų čiulpų. Filgrastimas, kuriame yra rekombinantinio metionilinto žmogaus G-KSF (filgrastimo), per dvidešimt keturias valandas ypač padidina neutrofilų skaičių ir nežymiai padidina monocitų skaičių. Kai kuriems pacientams, sergantiems SLN, filgrastimas gali nežymiai padidinti jau kraujyje cirkuliuojančių eozinofilų ir bazofilų skaičių, lyginant su pradiniu; kai  kuriems šių pacientų eozinofilija arba bazofilija galėjo būti jau prieš gydymą. Neutrofilų skaičiaus padidėjimas priklauso nuo rekomenduojamos dozės. Dėl filgrastimo žmogaus organizme atsiradę nauji   neutrofilai pasižymi normaliu arba sustiprėjusiu chemotaksiniu ir fagocitiniu aktyvumu. Užbaigus gydymo filgrastimu kursą, po 1-2 dienų neutrofilų skaičius periferiniame kraujyje sumažėja 50% ir tampa normalus per 1-7 dienas.

Filgrastimo vartojimas pacientams po citotoksinės chemoterapijos žymiai sumažina neutropenijos ir febrilinės neutropenijos dažnį, sunkumą ir trukmę. Gydymas filgrastimu gerokai sumažina febrilinės neutropenijos, antibiotikų vartojimo ir hospitalizacijos trukmę po indukcinės chemoterapijos, gydant ūminę mieloidinę leukemiją bei po mieloabliacinės terapijos ir kaulų čiulpų transplantacijos.
Karščiavimo ir patvirtintų infekcijų dažnis nesumažėjo nė vienoje iš šių situacijų. Karščiavimo trukmė nesumažėjo pacientams, kuriems buvo taikomas mieloabliacinis gydymas ir kaulų čiulpų transplantacija.

Vartojant filgrastimą arba vieną, arba po chemoterapinio gydymo, hemopoezinės kamieninės ląstelės   mobilizuojamos į periferinę kraujotaką. Šios autologinės periferinio kraujo kamieninės ląstelės (PKKL) gali būti surenkamos ir suleidžiamos po gydymo didelėmis citotoksinių vaistinių preparatų dozėmis arba  vietoj kaulų čiulpų transplantacijos, arba papildomai kartu su kaulų čiulpų transplantacija. PKKL infuzija skatina hemopoezės atsistatymą, sumažina hemoraginių komplikacijų riziką bei trombocitų transfuzijos poreikį.

Mobilizuotų filgrastimu alogeninių periferinio kraujo kamieninių ląstelių recipientams hematologiniai rodikliai atsistato žymiai greičiau, todėl žymiai greičiau, lyginant su alogenine kaulų čiulpų transplantacija, pasiekiamas normalus trombocitų skaičius, kurio nebereikia palaikyti.

Vieno retrospektyvinio Europos tyrimo, kurio metu buvo vertinamas GKSF vartojimas ūmine leukemija sergantiems pacientams po alogeninės kaulų čiulpų transplantacijos, duomenys parodė padidėjusią TpŠL riziką, padidėjusį su gydymu susijusį mirtingumą (GSM) ir padidėjusį mirtingumą, kai buvo vartojama GKSF. Atskiro retrospektyvinio tarptautinio tyrimo, kuriame dalyvavo ūmine ir lėtine mieloidine leukemija sergantys pacientai, metu nestebėta jokio poveikio TpŠL rizikai, GSM ar mirtingumui. Alogeninės transplantacijos tyrimų metaanalizė, kurioje buvo nagrinėti devynių perspektyvinių randomizuotų, 8 retrospektyvinių tyrimų ir vieno (1) „atvejo-kontrolės“ tyrimo rezultatai, nenustatė poveikio ūminės ar lėtinės TpŠL ar ankstyvojo, su gydymu susijusio mirtingumo rizikai.

3 lentelė. TpŠL ir GSM reliatyvi rizika (95% PI) po kaulų čiulpų transplantacijos gavusiems gydymą
	TpŠL ir GSM reliatyvi rizika (95% PI) po kaulų čiulpų transplantacijos gavusiems gydymą
GKSF

	Publikacija
	Tyrimo
periodas
	N
	Ūminė II-IV

	Lėtinė TpŠL
	GSM

	Metaanalizė
	1986-2001a
	1198
	1,08
	1,02
	0,70

	(2003)
	
	
	(0,87; 1,33)
	(0,82; 1,26)
	(0,38; 1,31)

	Europos
	1992-2002b
	1789

	1,29
	1,73

	retrospektyvinis
	
	
	(1,08; 1,64)
	(1,02; 1,61)
	(1,30; 2,32)

	tyrimas (2004)
	
	
	
	
	

	Tarptautinis
	1995-2000b
	2110
	1,11
	1,10
	1,26

	retrospektyvinis
	
	
	(0,86; 1,42)
	(0,86; 1,39)
	(0,95; 1,67)

	tyrimas (2006)
	
	
	
	
	


a. Analizėje nagrinėjami per šį periodą atliktų kaulų čiulpų transplantacijų tyrimai; kai kuriuose tyrimuose vartotas GM-KSF (granulocitų–makrofagų kolonijas stimuliuojantis faktorius)
b. Analizėje tiriami pacientai, kuriems buvo atlikta kaulų čiulpų transplantacija per šį periodą

Filgrastimo vartojimas sveikų donorų PKKL mobilizacijai prieš alogeninę PKKL transplantaciją

Normaliems donorams 10 μg/kg per parą dozė, leidžiama į poodį 4–5 dienas iš eilės, leidžia surinkti ≥ 4 x 106 CD34+ ląstelių/kg recipiento kūno svorio iš daugumos donorų po dviejų leukaferezių.

Vartojant filgrastimą pacientams, tiek vaikams, tiek suaugusiems, sergantiems SLN (sunkia įgimta, cikline ar idiopatine neutropenija), nuolat padidėja absoliutūs neutrofilų           skaičiai periferiniame kraujyje, ir sumažėja infekcijų bei su jomis susijusių simptomų.

Vartojant filgrastimą pacientams su ŽIV infekcija, palaikomi normalūs neutrofilų skaičiai, ir galima pagal  planą skirti antivirusinį ir/arba mielosupresinį gydymą. Nėra duomenų, kad pacientams su ŽIV infekcija  vartojant filgrastimą padidėtų ŽIV replikacija.

Kaip ir kiti hemopoeziniai faktoriai, G-KSF in vitro pasižymi žmogaus endotelio ląstelių proliferaciją skatinančiomis savybėmis.

5.2	Farmakokinetinės savybės

Įrodyta, kad filgrastimo klirensas, suleidus tiek į veną, tiek į poodį, vyksta pagal pirmos eilės farmakokinetiką. Filgrastimo pusinės eliminacijos iš serumo laikas yra apie 3,5 valandos, esant klirenso greičiui apie 0,6 ml/min/kg. Nuolat iki 28 dienų infuzuojant į veną filgrastimą pacientams po autologinės kaulų čiulpų transplantacijos, vaistinis preparatas nesikaupė organizme, o pusinės eliminacijos periodai  buvo panašūs. Suleidus filgrastimo į veną arba po oda, stebima teigiama tiesinė koreliacija tarp vaistinio preparato dozės ir filgrastimo koncentracijos kraujo serume (koncentracija didėja proporcingai didinamai dozei). Suleidus po oda rekomenduojamą dozę, koncentracija serume buvo didesnė kaip 10 ng/ml 8-16 valandų. Pasiskirstymo kraujyje tūris yra maždaug 150 ml/kg.

5.3	Ikiklinikinių saugumo tyrimų duomenys

Tiriant filgrastimą iki 1 metų trukmės kartotinių dozių toksinio poveikio tyrimais, nustatyta pakitimų, susijusių su tikėtinu farmakologiniu poveikiu, įskaitant leukocitų skaičiaus padidėjimą, mieloidinę kaulų  čiulpų hiperplaziją, ekstramedulinę granulopoezę ir blužnies padidėjimą. Filgrastimo vartojimą nutraukus, visi šie pakitimai išnyko.

Filgrastimo poveikis prenataliniam vystymuisi buvo vertinamas tyrimais su žiurkėmis ir triušiais. Organogenezės laikotarpiu triušiams į veną leistas filgrastimas (80 µg/kg kūno svorio per parą) sukėlė toksinį poveikį patelei, didino savaiminių vaikingumo nutrūkimų (abortų) ir embriono žūties po implantacijos dažnį bei mažino vidutinį gyvų vados jauniklių skaičių bei vaisiaus kūno svorį.

Remiantis praneštais duomenimis apie kitą filgrastimo vaistinį preparatą, panašų į referencinį vaistinį preparatą, buvo gauti panašūs duomenys, be to, nustatytas padidėjęs vaisiaus įgimtų formavimosi ydų dažnis duodant 100 µg/kg kūno svorio paros dozę, kuri sukėlė toksinį poveikį patelei ir sisteminę ekspoziciją,  kuri būna pacientams vartojant klinikinę 5 µg/kg kūno svorio paros dozę, viršijo maždaug 50- 90 kartų. Toksinio nepageidaujamo poveikio embrionui ir vaisiui nesukelianti paros dozė buvo 10 µg/kg kūno svorio per parą, tai atitinka sisteminę ekspoziciją, maždaug 3-5 kartus didesnę už ekspoziciją pacientams, vartojantiems klinikinę dozę.

Iki 575 µg/kg kūno svorio paros dozės nėščioms (vaikingoms) žiurkėms toksinio poveikio vaikingai patelei ir vaisiui nesukėlė. Žiurkių, kurioms perinataliniu ir laktacijos laikotarpiu buvo duodama filgrastimo, jaunikliams pasireiškė išorinės diferenciacijos ir augimo sulėtėjimas (kai paros dozė buvo ≥ 20 µg/kg kūno svorio) ir šiek tiek   sumažėjo išgyvenamumo dažnis (kai paros dozė buvo 100 µg/kg kūno svorio).

Filgrastimo poveikio žiurkių patinų ar patelių vislumui nepastebėta.


6. FARMACINĖ INFORMACIJA

6.1	Pagalbinių medžiagų sąrašas

Natrio acetatas
Sorbitolis (E420) 
Polisorbatas 80 (E433)
Injekcinis vanduo
Azoto dujos

6.2	Nesuderinamumas

Zefylti negali būti skiedžiamas natrio chlorido 9 mg/ml (0,9%) injekciniu tirpalu.

Praskiestas filgrastimas gali absorbuotis ant stiklinių arba plastikinių paviršių, išskyrus jei praskiedžiamas 50 mg/ml (5%) gliukozės tirpalu (žr. 6.6 skyrių).

Šio vaistinio preparato negalima maišyti su kitais, išskyrus nurodytus 6.6 skyriuje.

6.3	Tinkamumo laikas

3 metai.

Praskiesto infuzinio tirpalo, laikomo 2 °C – 8 °C temperatūroje, cheminis ir fizikinis stabilumas nekinta 24 valandas. Mikrobiologiniu požiūriu, praskiestą tirpalą reikia leisti nedelsiant. Jeigu jis tuoj pat nevartojamas, už laikymo trukmę ir sąlygas prieš vartojimą yra atsakingas vartotojas, tačiau ilgiau nei 24 valandos esant 2 °C – 8 °C temperatūrai laikyti negalima, nebent praskiedimas buvo atliekamas kontroliuojamomis ir patvirtintomis aseptinėmis sąlygomis.

6.4	Specialios laikymo sąlygos

Laikyti ir transportuoti šaltai (2 C – 8 C).
Negalima užšaldyti.
Užpildytą švirkštą laikyti išorinėje dėžutėje, kad vaistinis preparatas būtų apsaugotas nuo šviesos.

Tinkamumo laikotarpiu ir vartojant ambulatoriškai, vaistinį preparatą galima išimti iš šaldytuvo ir laikyti kambario temperatūroje (ne aukštesnėje kaip 25 °C) vienkartinį ne ilgesnį kaip 72 valandų laikotarpį. Pasibaigus šiam laikotarpiui, vaistinį preparatą negalima dėti atgal į šaldytuvą ir jį reikia išmesti. 

6.5	Talpyklės pobūdis ir jos turinys

I tipo stiklinis užpildytas švirkštas su nuolat pritvirtinta nerūdijančio plieno adata antgalyje ir atspausdintomis žymomis, žyminčiomis gradacijas nuo 0,1 ml iki 1 ml (didžiosios gradacijos po 0,1 ml ir mažosios gradacijos po 0,025 ml iki 1 ml).
Kiekviename užpildytame švirkšte yra 0,5 ml tirpalo.

Zefylti tiekiamas pakuotėmis, kuriose yra 1 arba 5 užpildyti švirkštai (su adatos apsauga ir be adatos apsaugos).

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti ir vaistiniam preparatui ruošti 

Prieš vartojimą tirpalą reikia apžiūrėti. Gali būti vartojami tik skaidrūs be kietųjų dalelių tirpalai.

Zefylti sudėtyje nėra konservantų. Atsižvelgiant į galimą mikrobinio užteršimo riziką, Zefylti užpildyti švirkštai skirti tik vienkartiniam vartojimui. 

Skiedimas prieš vartojimą (neprivalomas).

Jei reikia, Zefylti galima skiesti 5% gliukozės tirpalu. 

Nerekomenduojama skiesti iki galutinės mažesnės nei 0,2 MV/ml (2 μg/ml) koncentracijos. 

Pacientams, gydomiems filgrastimu, praskiestu iki koncentracijos, mažesnės už 1,5 MV (15 µg)/ml, reikia pridėti tiek    žmogaus serumo albumino, kad galutinė koncentracija būtų 2 mg/ml.

Pavyzdžiui: galutiniam 20 ml tūrio injekciniam tirpalui, kai bendra filgrastimo dozė mažesnė už 30 MV (300 µg), reikia pridėti 0,2 ml 20% (200 mg/ml ) žmogaus albumino tirpalo Ph. Eur.

Praskiedus 5% gliukozės tirpalu, Zefylti galima laikyti stiklinėse ir polipropileninėse talpyklėse.

Užpildyto švirkšto, kurio adata turi apsauginę priemonę, naudojimas

Apsauginė adatos priemonė uždengia adatą po injekcijos, kad ji neįdurtų. Tai nedaro įtakos normaliam švirkšto naudojimui. Lėtai ir tolygiai stumkite stūmoklį tol, kol bus suleista visa dozė ir toliau stumti stūmoklio negalėsite. Tebespausdami stūmoklį, ištraukite adatą iš paciento. Kai atleisite stūmoklį, apsauginė adatos priemonė uždengs adatą.

Užpildyto švirkšto su adata, neturinčia apsauginės priemonės, naudojimas 

Užpildytą švirkštą be adatos apsauginio gaubto būtina naudoti prižiūrint gydytojui.

Atliekų tvarkymas

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

CuraTeQ Biologics s.r.o
Trtinova 260/1, Cakovice
19600 Praha 9
Čekija


8.	REGISTRACIJOS PAŽYMĖJIMO NUMERIS (-IAI)

EU/1/24/1899/001
EU/1/24/1899/002
EU/1/24/1899/003
EU/1/24/1899/004
EU/1/24/1899/005
EU/1/24/1899/006
EU/1/24/1899/007
EU/1/24/1899/008


9.	REGISTRAVIMO / PERREGISTRAVIMO DATA

Registravimo data: 12 February 2025


10.	TEKSTO PERŽIŪROS DATA


Išsami informacija apie šį vaistinį preparatą pateikiama Europos vaistų agentūros tinklalapyje https://www.ema.europa.eu/.


























II PRIEDAS

A. BIOLOGINĖS VEIKLIOSIOS MEDŽIAGOS GAMINTOJAS IR GAMINTOJAS, ATSAKINGAS UŽ SERIJU IŠLEIDIMĄ

B. TIEKIMO IR VARTOJIMO SĄLYGOS AR APRIBOJIMAI

C. KITOS SĄLYGOS IR REIKALAVIMAI REGISTRUOTOJUI

D. SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI




A. BIOLOGINĖS VEIKLIOSIOS MEDŽIAGOS GAMINTOJAS IR  GAMINTOJAS, ATSAKINGAS UŽ SERIJU IŠLEIDIMĄ

Biologinės veikliosios medžiagos gamintojo pavadinimas ir adresas

CuraTeQ Biologics Private Limited,
Apklausos Nr. 77/78, Indrakaran kaimas, 
Hyderabad - 502329, 
Indija

Gamintojo, atsakingo už serijų išleidimą, pavadinimas ir adresas 

APL Swift services Malta Ltd. HF26, Hal Far Industrial Estate,
Qasam Industrijali Hal Far, 
Birzebbugia, BBG 3000
Malta


B. TIEKIMO IR VARTOJIMO SĄLYGOS AR APRIBOJIMAI

Riboto išrašymo receptinis vaistinis preparatas (žr. I priedo [preparato charakteristikų santraukos]
4.2 skyrių).


C. KITOS SĄLYGOS IR REIKALAVIMAI REGISTRUOTOJUI

Periodiškai atnaujinami saugumo protokolai (PASP)

Šio vaistinio preparato PASP pateikimo reikalavimai  išdėstyti Direktyvos 2001/83/EB 107c straipsnio 7 dalyje numatytame Sąjungos referencinių datų sąraše (EURD sąraše), kuris skelbiamas Europos vaistų tinklalapyje.


D. SĄLYGOS AR APRIBOJIMAI, SKIRTI SAUGIAM IR VEIKSMINGAM VAISTINIO PREPARATO VARTOJIMUI UŽTIKRINTI

· Rizikos valdymo planas (RVP)

Registruotojas atlieka reikalaujamą farmakologinio budrumo veiklą ir veiksmus, kurie išsamiai aprašyti registracijos bylos 1.8.2 modulyje pateiktame RVP ir suderintose tolesnėse jo versijose.

Atnaujintas rizikos valdymo planas turi būti pateiktas:
· pareikalavus Europos vaistų agentūrai;
· kai keičiama rizikos valdymo sistema, ypač gavus naujos informacijos, kuri gali lemti didelį naudos ir rizikos santykio pokytį arba pasiekus svarbų (farmakologinio budrumo ar rizikos mažinimo) etapą.



























III PRIEDAS

ŽENKLINIMAS IR PAKUOTĖS LAPELIS























A. ŽENKLINIMAS




INFORMACIJA ANT IŠORINĖS PAKUOTĖS

IŠORINĖ DĖŽUTĖ 


1. VAISTINIO PREPARATO PAVADINIMAS

Zefylti 30 MV/0,5 ml injekcinis ar infuzinis tirpalas užpildytame švirkšte
filgrastimas


2. VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekviename 0,5 ml tirpalo užpildytame švirkšte yra 30 MV filgrastimo (0,6 mg/ml).


3. PAGALBINIŲ MEDŽIAGŲ SĄRAŠAS

Natrio acetatas, polisorbatas 80 (E433), sorbitolis (E420), azoto dujos ir injekcinis vanduo. Daugiau informacijos rasite pakuotės lapelyje.


4. FARMACINĖ FORMA IR KIEKIS PAKUOTĖJE

Injekcinis ar infuzinis tirpalas 

1 užpildytas švirkštas su adatos apsauga
5 užpildyti švirkštai su adatos apsauga
1 užpildytas švirkštas be adatos apsaugos
5 užpildyti švirkštai be adatos apsaugos


5. VARTOJIMO METODAS IR BŪDAS (-AI)

Tik vienkartiniam vartojimui.
Leisti į veną ir po oda.
Neplakti.
Prieš vartojimą perskaitykite pakuotės lapelį. 


6. SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI  VAIKAMS    NEPASTEBIMOJE IR NEPASIEKIAMOJE VIETOJE          

Laikyti vaikams nepastebimoje ir nepasiekiamoje vietoje.


7. KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8. TINKAMUMO LAIKAS

EXP


9. SPECIALIOS LAIKYMO SĄLYGOS

Laikyti ir transportuoti šaltai. Negalima užšaldyti.
Užpildytą švirkštą laikyti išorinėje dėžutėje, kad vaistas būtų apsaugotas nuo šviesos.


10. SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11. REGISTRUOTOJO PAVADINIMAS IR ADRESAS

CuraTeQ Biologics s.r.o
Trtinova 260/1, Cakovice
19600 Praha 
Čekija


12. REGISTRACIJOS PAŽYMĖJIMO NUMERIS (-IAI) 

EU/1/24/1899/001
EU/1/24/1899/002
EU/1/24/1899/003
EU/1/24/1899/004


13. SERIJOS NUMERIS

Lot


14. PARDAVIMO (IŠDAVIMO) TVARKA


15. VARTOJIMO INSTRUKCIJA


16. INFORMACIJA BRAILIO RAŠTU

Zefylti 30 MV/0,5 ml


17. UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18. UNIKALUS IDENTIFIKATORIUS – ŽMONĖMS SUPRANTAMI DUOMENYS


PC
 SN
 NN


MINIMALI INFORMACIJA ANT MAŽŲ VIDINIŲ PAKUOČIŲ 

UŽPILDYTAS ŠVIRKŠTAS SU ADATOS APSAUGA

1. VAISTINIO PREPARATO PAVADINIMAS IR VARTOJIMO BŪDAS (-AI)

Zefylti 30 MV/0,5 ml injekcinis ar infuzinis tirpalas
filgrastimas
Leisti s.c. ar i.v.


2. VARTOJIMO METODAS


3. TINKAMUMO LAIKAS

EXP


4. SERIJOS NUMERIS

Lot


5. KIEKIS (MASĖ, TŪRIS ARBA VIENETAI)

0,5 ml 


6. KITA


  








INFORMACIJA ANT IŠORINĖS PAKUOTĖS

IŠORINĖ DĖŽUTĖ 


1. VAISTINIO PREPARATO PAVADINIMAS

Zefylti 48 MV/0,5 ml injekcinis ar infuzinis tirpalas užpildytame švirkšte
filgrastimas


2. VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekviename 0,5 ml tirpalo užpildytame švirkšte yra 48 MV filgrastimo (0,96 mg/ml).


3. PAGALBINIŲ MEDŽIAGŲ SĄRAŠAS

Natrio acetatas, polisorbatas 80 (E433), sorbitolis (E420), azoto dujos ir injekcinis vanduo. Daugiau informacijos rasite pakuotės lapelyje.


4. FARMACINĖ FORMA IR KIEKIS PAKUOTĖJE

Injekcinis ar infuzinis tirpalas 

1 užpildytas švirkštas su adatos apsauga
5 užpildyti švirkštai su adatos apsauga
1 užpildytas švirkštas be adatos apsaugos
5 užpildyti švirkštai be adatos apsaugos


5. VARTOJIMO METODAS IR BŪDAS (-AI)

Tik vienkartiniam vartojimui.
Leisti į veną ir po oda.
Neplakti.
Prieš vartojimą perskaitykite pakuotės lapelį. 


6.  SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI  VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7. KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8. TINKAMUMO LAIKAS

EXP


9. SPECIALIOS LAIKYMO SĄLYGOS

Laikyti ir transportuoti šaltai. Negalima užšaldyti.
Užpildytą švirkštą laikyti išorinėje dėžutėje, kad vaistas būtų apsaugotas nuo šviesos.


10. SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11. REGISTRUOTOJO PAVADINIMAS IR ADRESAS

CuraTeQ Biologics s.r.o
Trtinova 260/1, Cakovice
19600 Praha 
Čekija


12. REGISTRACIJOS PAŽYMĖJIMO NUMERIS (-IAI) 

EU/1/24/1899/005
EU/1/24/1899/006
EU/1/24/1899/007
EU/1/24/1899/008


13. SERIJOS NUMERIS

Serija


14. PARDAVIMO (IŠDAVIMO) TVARKA


15. VARTOJIMO INSTRUKCIJA


16. INFORMACIJA BRAILIO RAŠTU

Zefylti 48 MV/0,5 ml


17. UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18. UNIKALUS IDENTIFIKATORIUS – ŽMONĖMS SUPRANTAMI DUOMENYS


PC
 SN
 NN


MINIMALI INFORMACIJA ANT MAŽŲ VIDINIŲ PAKUOČIŲ 

UŽPILDYTAS ŠVIRKŠTAS SU ADATOS APSAUGA


1. VAISTINIO PREPARATO PAVADINIMAS IR VARTOJIMO BŪDAS (-AI)

Zefylti 48 MV/0,5 ml injekcinis ar infuzinis tirpalas
filgrastimas
Leisti s.c. ar i.v. 


2. VARTOJIMO BŪDAS


3. TINKAMUMO LAIKAS

EXP


4. SERIJOS NUMERIS

Lot


5. KIEKIS (MASĖ, TŪRIS ARBA VIENETAI)

0,5 ml 


6. KITA



























B. PAKUOTĖS LAPELIS



Pakuotės lapelis: informacija vartotojui

Zefylti 30 MV/0,5 ml injekcinis ar infuzinis tirpalas užpildytame švirkšte
Zefylti 48 MV/0,5 ml injekcinis ar infuzinis tirpalas užpildytame švirkšte
filgrastimas

[image: BT_1000x858px]Vykdoma papildoma šio vaisto stebėsena. Tai padės greitai nustatyti naują saugumo informaciją. Mums galite padėti pranešdami apie bet kokį Jums pasireiškiantį šalutinį poveikį. Apie tai, kaip pranešti apie šalutinį poveikį, žr. 4 skyriaus pabaigoje.

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums
svarbi informacija.

· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1. Kas yra Zefylti ir kam jis vartojamas
2. Kas žinotina prieš vartojant Zefylti
3. Kaip vartoti Zefylti
4. Galimas šalutinis poveikis
5. Kaip laikyti Zefylti
6. Pakuotės turinys ir kita informacija


1. Kas yra Zefylti ir kam jis vartojamas 

Zefylti – tai baltųjų kraujo ląstelių augimo veiksnys (granulocitų kolonijas stimuliuojantis faktorius), priklausantis vaistų, vadinamų citokinais, grupei. Augimo faktoriai – tai baltymai, natūraliai  gaminami organizme, tačiau taikant biotechnologiją juos taip pat galima gaminti ir vartoti kaip vaistą.
Zefylti veikia skatindamas kaulų čiulpus gaminti daugiau baltųjų kraujo ląstelių.

Baltųjų kraujo ląstelių skaičius gali sumažėti dėl įvairių priežasčių. Tai vadinama neutropenija; jai esant organizmas gali silpniau kovoti su infekcija. Zefylti skatina kaulų čiulpus greitai gaminti  naujas baltąsias kraujo ląsteles.

Zefylti galima vartoti:

· norint padidinti baltųjų kraujo ląstelių skaičių po gydymo chemoterapiniais vaistais, siekiant išvengti infekcijų;
· norint padidinti baltųjų kraujo ląstelių skaičių po kaulų čiulpų persodinimo, siekiant išvengti infekcijų;
· prieš didelių dozių chemoterapiją, siekiant paskatinti kaulų čiulpus gaminti daugiau kamieninių ląstelių, kurias galima surinkti ir vėl suleisti po gydymo. Galima paimti Jūsų arba donoro ląsteles. Suleistos kamieninės ląstelės grįžta į kaulų čiulpus ir gamina kraujo ląsteles;
· norint padidinti baltųjų kraujo ląstelių skaičių sergant sunkia lėtine neutropenija, siekiant 
išvengti infekcijų;
· pacientams, kuriems yra progresavusi ŽIV infekcija, siekiant sumažinti infekcijų riziką.


2. Kas žinotina prieš vartojant Zefylti

Zefylti vartoti draudžiama:

· jeigu yra alergija filgrastimui arba bet kuriai pagalbinei šio vaisto medžiagai (jos išvardytos   6 skyriuje).

Įspėjimai ir atsargumo priemonės

Pasitarkite su gydytoju, vaistininku arba slaugytoju, prieš pradėdami vartoti Zefylti.

Prieš pradedant gydymą pasakykite gydytojui, jeigu sergate:

· pjautuvo pavidalo ląstelių anemija, nes Zefylti gali sukelti pjautuvo pavidalo ląstelių krizę;
· osteoporoze (kaulų liga).

Gydymo Zefylti metu nedelsdami pasakykite gydytojui, jeigu:

· pasireiškė netikėtų alergijos požymių, tokių kaip odos išbėrimas, niežulys ar dilgėlinė, veido, lūpų, liežuvio ar kitų kūno dalių patinimas, dusulys, švokštimas ar sutrikęs kvėpavimas, nes tai gali būti pirmieji sunkių alerginių (padidėjusio jautrumo) reakcijų požymiai;
· Jums atsirado veido arba čiurnų paburkimas, kraujas šlapime, šlapimas tapo rudos spalvos arba 
pastebėjote, kad šlapimo kiekis tapo mažesnis nei įprastai (glomerulonefritas);
· pradėjo skaudėti kairę viršutinę pilvo dalį, jaučiate skausmą po apatiniu šonkaulių lanku kairėje arba kairiojo peties viršūnėje (tai gali būti blužnies padidėjimo (splenomegalijos) arba galimo blužnies plyšimo simptomai);
· pastebėjote neįprastą kraujavimą arba kraujosruvas (tai gali būti kraujo plokštelių skaičiaus sumažėjimo (trombocitopenijos) simptomas, kuriai esant kraujas prastai kreši);

Gauta retų pranešimų apie aortos (didžiosios kraujagyslės, kuria kraujas iš širdies teka į visas kūno dalis ir organus) uždegimą pacientams, sergantiems vėžiu, ir sveikiems donorams. Simptomai gali būti tokie: karščiavimas, pilvo skausmas, negalavimas, nugaros skausmas ir padidėję uždegimo žymenų rodikliai. Pasakykite gydytojui, jeigu patiriate šių simptomų.

Organizmo atsako į filgrastimą išnykimas

Jei Jums mažėja arba neišlieka organizmo atsakas į gydymą filgrastimu, gydytojas ištirs to priežastis, įskaitant galimą antikūnų, kurie neutralizuoja filgrastimo poveikį, atsiradimą.

Gydytojas galbūt norės stebėti Jus atidžiau; žr. pakuotės lapelio 4 skyrių. 

Jeigu sergate sunkia lėtine  neutropenija, Jums gali išsivystyti kraujo vėžys (leukemija, mielodisplazinis sindromas [MDS]).Pasitarkite su gydytoju apie Jums kylančią kraujo vėžio išsivystymo riziką ir kokius tyrimus reikia atlikti. Jeigu Jums atsirado arba gali atsirasti kraujo vėžys, Zefylti vartoti negalima, nebent tai nurodė gydytojas.

Jeigu esate kamieninių ląstelių donoras, turite būti 16–60 metų amžiaus.

Būkite ypač atsargūs, jeigu vartojate kitų vaistų, kurie stimuliuoja baltąsias kraujo ląsteles

Zefylti priskiriamas vaistinių preparatų, skatinančių baltųjų kraujo ląstelių gamybą, grupei. Jūsų sveikatos priežiūros specialistas turi visada tiksliai užrašyti, kokį vaistinį preparatą vartojate.

Kiti vaistai ir Zefylti

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Nėštumas ir žindymo laikotarpis

Zefylti poveikis nėščioms arba žindančioms moterims neištirtas.

Zefylti nerekomenduojama vartoti nėštumo metu.
Svarbu pasakyti gydytojui, jeigu:

· esate nėščia arba žindote kūdikį;
· įtariate, jog pastojote, arba
· ketinate pastoti.

Jeigu vartodama Zefylti pastojote, pasakykite gydytojui. Vartodama Zefylti turite nutraukti žindymą, jeigu gydytojas nenurodė kitaip.

Vairavimas ir mechanizmų valdymas

Zefylti gali silpnai veikti gebėjimą vairuoti ir valdyti mechanizmus. Šis vaistas gali sukelti svaigulį. Po Zefylti vartojimo patariama prieš vairuojant arba valdant mechanizmus palaukti ir  stebėti, kaip jaučiatės.

Zefylti sudėtyje yra natrio

Šio vaisto užpildytame švirkšte yra mažiau kaip 1 mmol (23 mg) natrio, t.y. jis beveik neturi reikšmės.

Zefylti sudėtyje yra polisorbato 80 (E433)

Šio vaisto kiekviename užpildytame švirkšte yra 0,02 mg polisorbato 80. Polisorbatai gali sukelti alergines reakcijas. Jei žinote, kad Jūs esate alergiškas bet kokiai medžiagai, pasakykite gydytojui.

Zefylti sudėtyje yra sorbitolio (E420)

Kiekviename šio vaisto mililitre yra 50 mg sorbitolio (E420).

Sorbitolis (E420) yra fruktozės šaltinis. Jeigu Jums (ar Jūsų vaikui) yra retas genetinis sutrikimas įgimtas fruktozės netoleravimas (ĮFN), Jums (ar Jūsų vaikui) šio vaisto vartoti negalima. Pacientų, kuriems yra  ĮFN, organizmas negali suskaidyti šio vaisto sudėtyje esančios fruktozės ir tai gali sukelti sunkų nepageidaujamą poveikį. 

Prieš vartojant šio vaisto, turite pasakyti gydytojui, jeigu Jums (ar Jūsų vaikui) yra ĮFN arba Jūsų vaikas daugiau negali vartoti saldaus maisto ar gėrimų dėl atsirandančio pykinimo, vėmimo, ar nemalonaus poveikio (pilvo pūtimo, skrandžio dieglių ar viduriavimo).


3. Kaip vartoti Zefylti

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į  gydytoją, slaugytoją arba vaistininką.

Kaip Zefylti skiriamas ir kiek jo vartoti?

Zefylti paprastai leidžiamas vieną kartą per parą vaisto suleidžiant į audinį tiesiog po oda (tai vadinama injekcija po oda). Taip pat jis gali būti leidžiamas vieną kartą per parą lėtai suleidžiant į veną  (tai vadinama infuzija į veną). Paprastai dozė parenkama pagal ligą ir kūno svorį. 
Gydytojas nurodys, kiek Zefylti turite vartoti.

Pacientai, kuriems po chemoterapijos persodinami kaulų čiulpai

Paprastai pirmąją Zefylti dozę Jums suleis praėjus bent 24 valandoms po chemoterapijos ir praėjus bent 24 valandoms po kaulų čiulpų persodinimo.

Jus arba Jus prižiūrinčius asmenis galima išmokyti, kaip vaisto suleisti po oda, kad galėtumėte tęsti  paskirtą gydymą namuose. Tačiau nebandykite vaisto vartoti patys, kol Jūsų tinkamai neišmokė sveikatos priežiūros specialistas.

Kiek laiko man reikės vartoti Zefylti?

Zefylti reikia vartoti tol, kol atsistatys normalus baltųjų kraujo ląstelių skaičius. Baltųjų kraujo  ląstelių skaičius organizme bus stebimas reguliariai atliekant baltųjų kraujo ląstelių skaičiaus tyrimą. Gydytojas pasakys, kiek laiko Jums reikės vartoti Zefylti.

Vartojimas vaikams

Zefylti skirtas vaikams, kuriems atlikta chemoterapija arba kurie serga sunkia neutropenija (kai sumažėjęs baltųjų kraujo ląstelių skaičius), gydyti. Vaikams, kuriems taikoma chemoterapija, skiriamos tokios pat dozės kaip suaugusiesiems.

Ką daryti pavartojus per didelę Zefylti dozę?

Nevartokite didesnės dozės už tą, kurią paskyrė gydytojas. Jei manote, jog suleidote per daug Zefylti, nedelsdami kreipkitės į gydytoją.

Pamiršus pavartoti Zefylti

Jei praleidote suleidimo laiką arba susileidote per mažai vaisto, nedelsdami kreipkitės į gydytoją. Negalima  vartoti dvigubos dozės norint kompensuoti praleistas dozes.

Jeigu kiltų daugiau klausimų dėl šio vaisto vartojimo, kreipkitės į gydytoją, slaugytoją ar vaistininką. 


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Prašome gydymo metu nedelsiant kreiptis į gydytoją:

· jeigu patiriate alerginę reakciją, įskaitant silpnumą, kraujospūdžio sumažėjimą, kvėpavimo sutrikimus, veido tinimą (anafilaksiją), odos išbėrimą, niežtintį išbėrimą (dilgėlinę), veido, lūpų, burnos, liežuvio arba gerklės (ryklės) tinimą (angioneurozinę edemą) ir kvėpavimo pasunkėjimą (dispnėją);
· jeigu vargina kosulys, karščiavimas ir kvėpavimo pasunkėjimas (dispnėja), nes tai gali būti ūminio respiracinio sindromo (angl. Acute Respiratory Distress Syndrome, ARDS) požymis;
· jeigu išsivystė inkstų pažeidimas (glomerulonefritas). Pacientams, vartojusiems filgrastimo, pastebėta inkstų pažeidimo atvejų. Nedelsdami kreipkitės į gydytoją, jeigu jaučiate veido arba kulkšnių burkimą, pastebėjote kraujo šlapime, šlapimas tapo rudas arba šlapinatės rečiau nei paprastai.
· svarbu, kad kreiptumėtės į gydytoją, jeigu Jums pasireiškė kuris nors iš toliau išvardytų šalutinio  poveikio reiškinių arba jų derinys:
· pabrinkimas ar apimties padidėjimas, kuris gali būti kartu su dažnesniu šlapinimusi, apsunkintu kvėpavimu, pilvo apimties padidėjimu ir pilnumo jausmu bei bendru nuovargiu. Šie simptomai paprastai vystosi greitai.
 Šie simptomai gali būti būklės, vadinamos „kapiliarų pralaidumo sindromu“, kurios metu        atsiranda kraujo nuotėkis iš smulkiųjų kraujagyslių į kūno audinius.
· jei pasireiškė bet kuris iš šių simptomų arba jų derinys:
· karščiavimas, drebulys, šaltkrėtis, dažnas širdies plakimas, sumišimas arba orientacijos praradimas, dusulys, stiprus skausmas arba nemalonus pojūtis ir lipni prakaituota oda.
Šie simptomai gali būti būklės, vadinamos sepsiu (dar vadinamos kraujo užkrėtimu) požymiai. Tai yra sunki infekcija, pasireiškianti kaip viso kūno uždegiminis atsakas, kuris gali būti pavojingas gyvybei ir reikalinga skubi medicininė pagalba.
· pradėjo skaudėti kairiąją viršutinę pilvo dalį, žemiau kairiojo šonkaulių lanko ar ties mentės viršūne, kadangi gali būti blužnies sutrikimų (blužnies padidėjimas (splenomegalija) arba blužnies plyšimas);
· jeigu esate gydomas nuo sunkios lėtinės neutropenijos ir Jūsų šlapime randama kraujo (hematurija). Gydytojas gali reguliariai atlikti šlapimo tyrimus, jeigu Jums pasireiškia šis šalutinis poveikis arba šlapime randama baltymų (proteinurija).

Dažnas filgrastimo šalutinis poveikis yra raumenų arba kaulų skausmas (skeleto ir raumenų skausmas), kurį galima malšinti vartojant standartinių vaistų nuo skausmo (analgetikų). Pacientams, kuriems persodintos kamieninės ląstelės arba kaulų čiulpai, gali pasireikšti transplantato prieš šeimininką liga (TpŠL) – donoro ląstelių reakcija prieš paciento transplantato gavėjo organizmą. Šios              ligos požymiai ir simptomai: delnų arba padų išbėrimas; opos ir žaizdos burnoje, žarnyne, kepenyse, odoje, akyse, plaučiuose, makštyje ir sąnariuose.

Sveikiems kamieninių ląstelių donorams gali padaugėti baltųjų kraujo ląstelių (leukocitozė) ir sumažėti trombocitų, dėl to kraujas prasčiau kreši (trombocitopenija). Gydytojas tai stebės.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):

· sumažėjęs kraujo plokštelių ( trombocitų) skaičius, dėl ko sumažėja kraujo krešumas (trombocitopenija);
· sumažėjęs raudonųjų kraujo ląstelių skaičius (anemija);
· galvos skausmas;
· viduriavimas;
· vėmimas;
· pykinimas;
· neįprastas plaukų slinkimas arba retėjimas (alopecija);
· nuovargis;
· virškinimo trakto gleivinių (nuo burnos iki išangės) skausmingumas ir tinimas (gleivinių uždegimas);

· karščiavimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):

· plaučių uždegimas (bronchitas);
· viršutinių kvėpavimo takų infekcija;
· šlapimo takų infekcija;
· apetito sumažėjimas;
· miego sutrikimai (nemiga);
· svaigulys;
· sumažėjęs jautrumas prisilietimui, ypač odos (hipestezija);
· plaštakų arba pėdų dilgčiojimas arba nutirpimas (parestezija);
· žemas kraujospūdis (hipotenzija);
· aukštas kraujospūdis (hipertenzija);
· kosulys;
· atsikosėjimas krauju (hemoptizė);
· burnos ir gerklės (ryklės) skausmas;
· kraujavimas iš nosies (epistaksė);
· vidurių užkietėjimas;
· burnos skausmas;
· kepenų padidėjimas (hepatomegalija);
· išbėrimas;
· odos paraudimas (raudonė);
· raumenų spazmas;
· skausmingas šlapinimasis (dizurija);
· krūtinės skausmas;
· skausmas;
· bendras silpnumas (astenija);
· bendrasis negalavimas;
· plaštakų ir pėdų tinimas (periferinė edema);
· tam tikrų fermentų kiekio padidėjimas kraujyje;
· kraujo cheminės sudėties pokytis;
· transfuzinės (perpylimo) reakcijos.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):

· baltųjų kraujo ląstelių skaičiaus padidėjimas (leukocitozė);
· alerginė reakcija (padidėjęs jautrumas);
· persodintų kaulų čiulpų atmetimas (transplantato prieš šeimininką liga);
· didelis šlapimo rūgšties kiekis kraujyje, galintis sukelti podagrą (hiperurikemija);
· kepenų pakenkimas dėl smulkių kepenų venų užsikimšimo (okliuzinė venų liga);
· plaučių funkcijos sutrikimas, sukeliantis dusulį (kvėpavimo nepakankamumas);
· plaučių tinimas ir (arba) skysčių kaupimasis plaučiuose (plaučių edema);
· plaučių uždegimas (intersticinė plaučių liga);
· nenormalūs plaučių rentgenologinio tyrimo rezultatai (infiltratai plaučiuose);
· kraujavimas iš plaučių (plaučių hemoragija);
· sumažėjusi deguonies absorbcija plaučiuose (hipoksija);
· odos išbėrimas gumbeliais (makulopapulinis išbėrimas);
· liga, kai dėl sumažėjusio kaulų tankio jie tampa trapesni, silpnesni ir padidėja lūžimų rizika (osteoporozė);
· suleidimo (injekcijos) vietos reakcija.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):

· stiprus kaulų, krūtinės, žarnyno ar sąnarių skausmas (pjautuvo pavidalo ląstelių mažakraujystė su krize);
· staigi gyvybei pavojinga alerginė reakcija (anafilaksinė reakcija);
· sąnarių skausmas ir tinimas, panašūs į podagrą (pseudopodagra);
· organizmo skysčių reguliacijos pokyčiai, dėl kurių gali atsirasti pabrinkimai (skysčių pusiausvyros organizme sutrikimai);

· odos kraujagyslių uždegimas (odos vaskulitas);
· violetinės, pakilusios, skausmingos opos ant galūnių ir, kartais veido bei kaklo, kartu pasireiškiantis karščiavimas (Sweet sindromas);
· reumatoidinio artrito paūmėjimas;
· nenormalūs pokyčiai šlapime;
· kaulų tankio sumažėjimas;
· aortos (didžiosios kraujagyslės, kuria kraujas iš širdies teka į visas kūno dalis ir organus) uždegimas, žr. 2 skyrių.


Pranešimas apie šalutinį poveikį

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui,
vaistininkui arba slaugytojui. Apie šalutinį poveikį taip pat galite pranešti tiesiogiai naudodamiesi
V priede nurodyta nacionaline pranešimo sistema. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Zefylti

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir užpildyto švirkšto etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ir transportuoti šaltai (2 C – 8 C). Negalima užšaldyti. Užpildytą švirkštą laikykite išorinėje dėžutėje, kad vaistas būtų apsaugotas nuo šviesos. 

Tinkamumo laikotarpiu ir naudojant ambulatoriškai, vaistą galima išimti iš šaldytuvo ir laikyti iki 25 °C temperatūroje vieną ne ilgesnį kaip 72 valandų laikotarpį. Pasibaigus šiam laikotarpiui, vaisto negalima dėti atgal į šaldytuvą ir jį reikia išmesti.

Pastebėjus, kad tirpalas yra drumstas ar jame yra dalelių, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus
vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija 

Zefylti sudėtis

· Zefylti 30 MV/0,5 ml injekcinis ar infuzinis tirpalas: kiekviename užpildytame švirkšte yra 30 milijonų vienetų (MV), t. y. 300 g filgrastimo 0,5 ml injekcinio tirpalo (atitinka 0,6 mg/ml).
· Zefylti 48  MV/0,5 ml injekcinis ar infuzinis tirpalas: kiekviename užpildytame švirkšte yra 48 milijonai          vienetų (MV), t.y. 480 g filgrastimo 0,5 ml injekcinio tirpalo (atitinka 0,96 mg/ml).
· Pagalbinės medžiagos yra: natrio acetatas, sorbitolis (E420), polisorbatas 80 (E433), azoto dujos ir injekcinis vanduo. Žr. 2 skyrių „Zefylti sudėtyje yra sorbitolio (E420), polisorbato 80 (E433) ir natrio“.

Zefylti išvaizda ir kiekis pakuotėje

Zefylti yra skaidrus bespalvis arba šiek tiek gelsvas injekcinis ar infuzinis tirpalas stikliniame užpildytame švirkšte su injekcine adata (nerūdijančio plieno) su adatos apsauga ir be adatos apsaugos.

Zefylti tiekiamas pakuotėmis, kuriose yra 1 arba 5 užpildyti švirkštai (su adatos apsauga ir be adatos apsaugos). 
Gali būti tiekiamos ne visų dydžių pakuotės.

Registruotojas
CuraTeQ Biologics s.r.CuraTeQ Biologics s.r.o
Trtinova 260/1, Cakovice
19600 Praha 
Čekija


Gamintojas
APL Swift Services Malta Ltd.
HF26, Hal Far Industrial Estate
 Qasam Industrijali Hal Far
 Birzebbugia, BBG 3000
Malta

Jeigu apie šį vaistą norite sužinoti daugiau, kreipkitės į vietinį registruotojo atstovą.

Šis pakuotės lapelis paskutinį kartą peržiūrėtas <{MMMM m. {mėnesio} mėn.}.>.

Kiti informaciniai šaltiniai

Išsami informacija apie šį vaistą pateikiama Europos vaistų agentūros tinklalapyje
https://www.ema.europa.eu.

Informacija, kaip vaistą susileisti pačiam

Šiame skyriuje pateikiama informacija, kaip atlikti Zefylti injekciją pačiam. Labai svarbu, kad nebandytumėte susileisti pats, jei Jūsų neapmokė gydytojas arba slaugytoja. Zefylti tiekiamas su adatos apsauga, o gydytojas arba slaugytoja parodys, kaip ja naudotis. Jei nesate tikri dėl injekcijos atlikimo arba turite klausimų, kreipkitės pagalbos į gydytoją arba slaugytoją.

1. Nusiplaukite rankas. 
2. Išimkite švirkštą iš pakuotės ir nuimkite apsauginį dangtelį nuo injekcijos adatos. Švirkštuose įspausti gradacijos žiedai, kad prireikus būtų galima naudoti ne visą kiekį. Kiekvienas gradacijos žiedas atitinka 0,025 ml tūrį. Jei reikia vartoti ne visą švirkštą, 
           prieš injekciją nereikalingą tirpalo kiekį pašalinkite. 
3. Patikrinkite tinkamumo vartoti datą ant užpildytos švirkšto etiketės (EXP). Nevartokite, jei data yra vėlesnė už paskutinę nurodyto mėnesio dieną.
4. Patikrinkite Zefylti išvaizdą. Tai turi būti skaidrus ir bespalvis skystis. Jei jo spalva pakitusi, jis drumstas arba jame yra dalelių, jo vartoti negalima.
5. Nuvalykite injekcijos vietos odą spirituota servetėle.
6. Suimdami odą tarp nykščio ir rodomojo piršto suformuokite odos raukšlę. 
7. Greitu ir tvirtu judesiu įbeskite adatą į odos raukšlę.

8. Laikydami odą suspaustą, lėtai ir tolygiai spauskite stūmoklį, kol bus suleista visa dozė ir stūmoklio nebebus galima toliau spausti. Neatleiskite stūmoklio spaudimo.
9. Suleidę skysčio, atitraukite švirkštą nuo odos, vis dar spausdami stūmoklį, tada atleiskite odą.
10. Atleiskite stūmoklį. Adatos apsauginis skydelis greitai sujudės, kad uždengtų adatą. 
11. Nesuvartotą vaistą ar atliekas išmeskite. Kiekvieną švirkštą naudokite tik vienai injekcijai. 



---------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams

Prieš vartojimą tirpalą būtina vizualiai patikrinti. Galima vartoti tik skaidrius tirpalus be dalelių. 
Prieš naudodami apžiūrėkite švirkštą ir naudokite tik tada, jei jis yra vientisas, nėra įtrūkimų ar kokių nors lūžio požymių, adatos apsauga nepažeista ir tinkamai pritvirtinta, o adata nėra išlindusi ir (arba) sulenkta. 

Atsitiktinai paveikus vaistinį preparatą šaldančioms temperatūroms, Zefylti stabilumas nepaveikiamas.

Zefylti švirkštai skirti tik vienkartiniam naudojimui. 

Skiedimas prieš vartojimą (neprivalomas) 

Jei reikia, Zefylti galima skiesti 50 mg/ml (5%) gliukozės tirpalu. Zefylti negalima skiesti natrio chlorido tirpalais. Nerekomenduojama skiesti iki mažesnės nei 0,2 MV (2 µg)/ml galutinės koncentracijos. 

Jei filgrastimas skiedžiamas iki koncentracijos, mažesnės už 1,5 MV (15 µg)/ml, reikia pridėti tiek žmogaus serumo albumino, kad galutinė koncentracija būtų 2 mg/ml.

Pavyzdžiui: galutiniam 20 ml tūrio injekciniam tirpalui, kai bendra filgrastimo dozė mažesnė už 30 MV (300 µg), reikia pridėti 0,2 ml 200 mg/ml (20%) žmogaus albumino tirpalo Ph. Eur.

Praskiedus 50 mg/ml (5%) gliukozės tirpalu, filgrastimą galima laikyti stiklinėje ir polipropileninėje talpyklėje.

Praskiedus: laikant 2°C – 8 °C temperatūroje, praskiestas tirpalas nepraranda savo cheminių ir fizinių savybių 24 valandas. Mikrobiologiniu požiūriu, vaistinį preparatą reikėtų suvartoti visą iš karto. Jei vaistinis preparatas suvartojamas ne vienu kartu, tai yra vartotojo atsakomybė laikyti vaistą ne ilgiau nei 24 valandas 2 °C – 8 °C temperatūroje, nebent skiedimas yra atliekamas kontroliuojamoje ir patvirtintoje aseptinėje aplinkoje.

Užpildyto švirkšto su "UltraSafe" pasyvia adatos apsauga naudojimas 

Prie užpildyto švirkšto yra pritvirtinta "UltraSafe" pasyvioji adatos apsauga, apsauganti nuo susižeidimo adata. Dirbdami su užpildytu švirkštu, rankas laikykite taip, kad jos būtų už adatos.

1. Injekciją atlikite naudodami pirmiau aprašytą techniką.
2. Suspauskite stūmoklį laikydami už piršto atvamzdžio, kol bus suleista visa dozė. Pasyvioji adatos apsauga NEĮSIJUNGIA, kol nebus suleista VISA dozė.

3. Atitraukite švirkštą nuo odos, tada atleiskite stūmoklį ir leiskite adatai judėti aukštyn, kol visa adata bus apsaugota ir užsifiksuos.  

Atliekų tvarkymas

Nesuvartotą vaistinį preparatą ar atliekas reikia tvarkyti laikantis vietinių reikalavimų.

